Kirsten Brosbøl (S), 2012-01-26:
Venstre og Konservative lægger med det her beslutningsforslag op til, at regeringen skal videreudvikle den tidligere regerings oplæg »Sund Vækst«.
Socialdemokraterne deler til fulde forslagsstillernes vurdering af, at sundheds- og velfærdsteknologi udgør et stort og vigtigt vækstpotentiale for Danmark.
Ud over at innovative velfærdsløsninger kan bidrage til at forbedre den service, som vi tilbyder patienter i vores sundhedsvæsen, vores borgere generelt, er det et område, hvor danske virksomheder helt åbenlyst står stærkt i den globale konkurrence.
Sundhedsområdet er jo et eksempel på, hvordan den offentlige sektor kan være med til at drive innovation og vækst.
Med et stort hjemmemarked for velfærdsteknologi, vores offentlige sundhedsvæsen, har danske virksomheder opbygget en stærk base, som kan danne grundlag for eksport.
Når vi samtidig forudser en eksplosiv vækst i den globale efterspørgsel efter både medicin, hjælpemidler og nye teknologiske løsninger på området, er det sund fornuft at satse på sund vækst.
Men jeg kan ikke lade være med at knytte en lille kommentar til den debat, der har været, og i hvilken utallige borgerlige politikere har beskyldt den nuværende regering for at føre en pick the winner-strategi i erhvervspolitikken.
Man skulle hellere lade det frie marked råde og lade være med at blande sig i, hvilke områder der skulle have særlig fokus, og i stedet skulle man koncentrere sig om rammevilkårene.
Men nu står vi altså her i dag med et beslutningsforslag, hvor selv samme borgerlige partier opfordrer regeringen til at arbejde videre med en strategi, som handler om, og jeg citerer fra strategien: At styrke vækstvilkårene for danske virksomheder inden for sundheds- og velfærdsområdet.
Pick the winner eller ej?
Tja, Socialdemokraterne er både optaget af at styrke rammevilkårene og samtidig have et særligt fokus på de områder, som netop er karakteriseret af stærke danske kompetencer og et voksende globalt marked.
Det kan undre, at de borgerlige har haft så travlt med at beskylde os for pick the winner, mens man altså selv aktivt har arbejdet med at udvikle de selv samme danske styrkepositioner.
Det var sådan mere i parentes bemærket til den debat, der har været.
Men i forhold til det konkrete beslutningsforslag er der, som ministeren også har kvitteret for, rigtig gode forslag i »Sund Vækst«-strategien.
Derfor glæder det også Socialdemokraterne, at regeringen er i fuld gang med at videreudvikle de forslag fra »Sund Vækst«, som endnu ikke er realiseret.
Men »Sund Vækst« kan ikke stå alene.
Vi savner et overordnet strategisk fokus, hvor man ser mere generelt på innovationsevnen i de danske virksomheder og på muligheder og barrierer for samarbejde mellem forskere og erhvervsliv.
Derfor er det afgørende, at det ses i kombination med de overordnede initiativer, som regeringen har sat i gang, og som skal fremme væksten og forbedre innovationen i de danske virksomheder.
Ministeren har nævnt nogle af dem, herunder den nye erhvervs- og vækstpolitik, BRIK-strategierne og indsatsen under det danske EU-formandskab om smart health.
Jeg vil fremhæve arbejdet med en samlet innovationsstrategi for Danmark, og det er ministeren for forskning, innovation og videregående uddannelser, der står i spidsen for det arbejde.
Det er jo noget, som erhvervslivet har efterspurgt, nemlig at vi får en samlet strategi for innovation i Danmark.
Det handler i høj grad om at forbedre samarbejdet på tværs af sektorerne, ikke mindst mellem forskere og erhvervsliv.
Her har regeringen netop også med de nye udviklingskontrakter for universiteterne sat innovationsevnen som et af de fælles mål, som universiteterne skal arbejde med de næste 3 år.
Socialdemokraterne har store forventninger til de initiativer, regeringen har sat i gang, og som samlet set skal bidrage til at forbedre den danske konkurrenceevne og specifikt udnytte de styrkepositioner, som vi åbenlyst har, bl.a. inden for sundheds- og velfærdsteknologi.
Beslutningsforslaget her er derfor kort sagt overflødigt og ikke ambitiøst nok, og derfor kan Socialdemokraterne ikke støtte forslaget.